דורית ראובני

נעורים ושנות ה-70

ראובני נולדה בקיבוץ שער העמקים לאברהם (אלברט), יליד סקופיה, ולאסתר (אסתיקה) ילידת בלגרד, אשר עלו לישראל מיוגוסלביה ודיברו לאדינו כשפת אם. בגיל תשע נסעה עם משפחתה לשליחות בת שלוש שנים מטעם הסוכנות היהודית בארגנטינה, שם נחשפה למוזיקה הדרום-אמריקאית והושפעה ממנה. עם חזרתה לישראל המשיכה לעסוק בתחום המוזיקה. הופיעה בתוכנית "תשואות ראשונות", והתגלתה על ידי מוני אמריליו. את שירותה הצבאי עשתה בלהקת פיקוד מרכז, שם הצטרפה ב-1971 לשלישיית פיקוד מרכז יחד עם צביקה כרמל וגיא יפה. יחד עם השלישייה שרה את השירים "היום היום" ו"יש פרחים" אשר זכו להצלחה רבה. בסוף אותה שנה השלישייה הצטרפה לצוות הווי הצנחנים, ובמסגרת זו שרה ראובני את השיר "מסביב למדורה", שזכה גם כן להצלחה רבה. את השיר הייתה אמורה לשיר בהתחלה להקת הנח"ל, אך בעקבות ה"מרד" שהתחולל בלהקה לאחר שיאיר רוזנבלום דרש שגידי גוב יבצע את השיר, זכתה בו ראובני.
ב-1972 העלתה להקת פיקוד מרכז את תוכניתה "שר מי ששר אחרון". באותה העת היה יעקב (יענקל'ה) מנדל חבר נוסף בלהקה, ומאוחר יותר השניים נישאו. במסגרת התוכנית הקליטה ראובני כסולנית את "שבחי החושך" ואת "האיש מן הבקעה".
ב-1973 הוציאה ראובני את אלבומה הראשון, "ציפור בגשם", שאת כולו הלחין מוני אמריליו. באותה שנה היא זכתה במקום השלישי בפסטיבל הזמר והפזמון, עם השיר "רכבת העמק" (מילים יורם טהרלב, לחן מוני אמריליו). שנה לאחר מכן השתתפה בערב שירי רחל המשוררת, ובו שרה יחד עם דני כץ וחנן יובל את השיר "פגישה, חצי פגישה". באותה שנה השתתפה גם במופע "ניחוחי חציר", מופע שהוקדש ליוצרי ההתיישבות העובדת.
בשנת 1974 יצא אלבומה השני, "כזאת אני". האלבום לא זכה להצלחה מסחרית, אך עם זאת בלטו בו השירים "ארץ מבוא השמש", "רוח דרומית קלה", "הימים הטובים" וחידושים ל"היום היום" ו"הללויה". באלבום הופיע השיר ההיתולי "שיר קטן לערש", שכתב נתן זך כבדיחה על שירי ערש לילדים.
בתקופה זו השתתפה ראובני בפרויקטים של חברת "ישראדיסק", ובמסגרתם הקליטה מספר שירי ילדים. ב-1978 הוציאה את אלבום האוסף הראשון שלה, "לילות", וגם חזרה לעבוד עם יאיר רוזנבלום כשהעלתה את המופע "לקום בשש בבוקר" עם דודו זכאי.

שנות ה-80 והלאה

ב-1986 יצאה מהדורה חדשה של אלבומה השני, "כזאת אני". מהדורה זו הודפסה בעותקים מצומצמים וגם כן לא זכתה להצלחה.
פרט לכך, בתקופה זו מיעטה ראובני בפעילותה המוזיקלית באותן שנים. היא חזרה להקליט ב-1987, בו הוציאה את התקליט "שינויים", בעזרתם של אילן וירצברג כמנהל מוזיקלי וחוה אלברשטיין כיועצת אמנותית. בין השירים המצליחים באלבום היו "קח כל מה שאלוהים נותן" שכתב והלחין שמעון גלבץ (אותה גרסה של השיר תופיע גם באלבומה הבא), "אדם צובר זכרונות" שהלחין גלבץ למילותיה של יונה וולך וחודש לימים על ידי אברהם טל (וגם גרסה זו תופיע באלבומה הבא), "נתתי לך ללכת", "בחופשתו", למילים של רחל שפירא וללחן של חנן יובל, "סיום", שכתבה לאה גולדברג והלחין וירצברג, ושיר הנושא, אותו כתבה בעצמה ראובני ללחן של וירצברג. בתקופה זו השתתפה לצד דודו פישר במופע שירי משפחת מלבסקי.
ב-1993 הוציאה את האלבום "בית בקצה הקשת", בהפקה מוזיקלית של אורי הרפז ואילן וירצברג. האלבום כלל מספר חידושים ללהיטי עבר ושירים נוספים כגון "לא הבטיחו לי גן ורדים" (שהוקלט ב-1990 וזכה להצלחה, כנראה בגלל התוכן המחאתי שבו), "אתה שהיית איתי", "כשתבוא היונה" ושיר הנושא, ששמו כשם האלבום, שבוצע בקדם-אירוויזיון 1993.
בשנות ה-90 החלה ראובני לעבוד כמורה לפיתוח קול ומכך צברה מחדש פופולריות.
בשנת 2000 הוציאה את אלבומה האחרון עד כה, "לדינו", של שירים בלאדינו, שפת האם של הוריה.
בנובמבר 2008 הוציאה ראובני לאור את הסינגל "לונה" (Luna), שיר ספרדי של פדרו הררו, בגרסה עברית שראובני תרגמה בעצמה, מתוך אלבום חדש שפרטים עליו לא נחשפו עד כה, פרט לשיר הזה. בראשית 2016 החלה להופיע במופע "שלושתנו", עם חנן יובל ואורי הרפז, ברפרטואר של מיטב שירי ארץ ישראל.

חיים פרטיים

ראובני נשואה ליעקב מנדל ואם לשלושה: טל מנדל (מפיק), אסי ומור (זמרת).